মিনি-নিলামে এই ৫ প্লেয়ারের জন্য নিশ্চিতভাবে দর হাঁকাবে KKR!

ওয়েব ডেস্ক: মিনি-নিলামের (IPL Auction) আগে একঝাঁক প্লেয়ারকে রিলিজ করে কেকেআর (KKR) এটা পরিষ্কার করে দিয়েছে যে, আগামী সিজনে ঢেলে সাজানো হবে দল। ভারসাম্য ফিরিয়ে আনতেই বেশ কয়েকটি বড় সিদ্ধান্তও নিয়েছে নাইট শিবির। বাদ পড়েছেন আন্দ্রে রাসেল, ভেঙ্কটেশ আইয়ারের মতো প্লেয়াররা, যাঁরা আইপিএল-এ পার্পল জার্সিতেই পরিচিতি পেয়েছেন। সেই সঙ্গে বাদ দেওয়া হয়েছে কুইন্টন ডি কক এবং রহমানউল্লাহ গুরবাজের মতো বিদেশি ব্যাটার এবং অনরিখ নখিয়া, স্পেন্সার জনসনের মতো পেসার।

শনিবারের পর কেকেআর ফ্র্যাঞ্চাইজির হাতে রয়েছে সর্বোচ্চ ৬৪.৩ কোটি টাকা এবং ফাঁকা রয়েছে ১৩টি স্লট। কাজেই ডিসেম্বরের মিনি-নিলামে আপাতত ঘর ভরানোই লক্ষ্য হবে কিং খানের দলের। কিন্তু কোন কোন প্লেয়ারের জন্য দর হাঁকাবে নাইট শিবির? চলুন এমন কয়েকটি সম্ভাব্য নাম দেখে নেওয়া যাক।

আরও পড়ুন: এই ৩ গুরুত্বপূর্ণ কারণেই আন্দ্রে রাসেলকে বিদায় করল KKR!

লিউক উড: মিচেল স্টার্কের জায়গায় গত নিলামে স্পেনসার জনসনকে দলে নিলেও তাঁর বোলিং নিরাশ করেছে ম্যানেজমেন্টকে। ফলে তাঁকে রিলিজ করেছে কেকেআর। এই জায়গা পূরণ করার জন্য মিনি নিলামে ইংল্যান্ডের বাঁহাতি পেসার লিউক উডের জন্য দর হাঁকাতে পারে নাইট শিবির। টি-২০ ফরম্যাটে ১৯৯ ম্যাচ খেলে উড নিয়েছেন ২১০ উইকেট। উইকেটরক্ষক-ব্যাটার: ব্যান্টন না ইংলিশ?

টম ব্যান্টন ও জশ ইংলিশ: গুরবাজ ও ডি’কক—দু’জনকেই বাদ দেওয়ায় কেকেআর শিবিরে উইকেটরক্ষক-ব্যাটারের জায়গা আপাতত ফাঁকা। ইংল্যান্ডের টম ব্যান্টন কিংবা অস্ট্রেলিয়ার জশ ইংলিশকে এই ভূমিকায় খেলানোর কথা ভাবতে পারে নাইট শিবির।

ক্যামেরন গ্রিন: নাইট শিবিরে রাসেল অধ্যায় শেষ। তাই তাঁর জায়গায় একজন ভালো অলরাউন্ডার খুঁজতে হবে কেকেআর-কে। সেক্ষেত্রে সবার আগে অজি অলরাউন্ডার ক্যামেরন গ্রিনের কথা ভাবতে পারে নাইট ম্যানেজমেন্ট। ব্যাটে-বলে সমান দক্ষ গ্রিনের উপস্থিতি দলের ভারসাম্য বাড়াতে পারে।

পৃথ্বী শ: ওপেনিং জুটি নিয়ে নতুনভাবে ভাবছে কেকেআর। সেক্ষেত্রে ধারাবাহিকভাবে খেলার জন্য দেশিয় ব্যাটার পৃথ্বী শ-এর কথা ভাবতে পারে কিং খানের ফ্র্যাঞ্চাইজি। গত নিলামে অবিক্রীত থাকলেও তার পর থেকে ঘরোয়া ক্রিকেটে দুর্দান্ত ছন্দে ছিলেন শ। তাই তাঁর জন্য এবার নিলামে দর হাঁকাতে পারে কেকেআর।