চোট সমস্যা! IPL থেকেও বাদ পড়বেন শ্রেয়স? জানুন বড় আপডেট

ওয়েব ডেস্ক: শ্রেয়স আইয়ারের (Shreyas Iyer) ক্রিকেট কেরিয়ারে ফের খাঁড়া হয়ে দাঁড়াচ্ছে চোট-সমস্যা (Injury)। অস্ট্রেলিয়া সফরে পাওয়া গুরুতর চোট এবং তা থেকে প্লীহায় অভ্যন্তরীণ রক্তক্ষরণের কারণে তাঁকে সিডনির এক হাসপাতালে ভর্তি হতে হয়। এ জন্য ইতিমধ্যে তাঁকে কয়েকমাস মাঠের বাইরে কাটাতে হয়েছে, যা আরও দীর্ঘায়িত হতে চলেছে বলে খবর। বিসিসিআই-এর (BCCI) এক সূত্র জানিয়েছে, শ্রেয়সকে ২০২৬ সালের মার্চ পর্যন্ত মাঠের বাইরে থাকতে হতে পারে।

এর আগে গত ১ নভেম্বর বিসিসিআই এক বিবৃতিতে জানায়, প্রয়োজনীয় চিকিৎসা চালিয়ে যাওয়ার পর হাসপাতাল থেকে ছাড়া পেয়েছেন আইয়ার। অস্ট্রেলিয়া ও ভারতের বিশেষজ্ঞ চিকিৎসকরা তাঁর সেরে ওঠার অগ্রগতিতে সন্তুষ্ট। দলের পক্ষ থেকে ডাঃ রিজওয়ান খান সিডনিতে তাঁর চিকিৎসা পর্যবেক্ষণে নিযুক্ত ছিলেন। তাঁর চিকিৎসার জন্য বিশেষ কৃতজ্ঞতা জানানো হয় সিডনির ডাঃ কুরুস হাঘিগি ও তাঁর দলকে।

আরও পড়ুন: ফের অস্ট্রেলিয়াকে হারিয়ে ফাইনালে পৌঁছল ভারতীয় মহিলা দল!

সূত্রের খবর, এখনও সিডনিতেই চিকিৎসকের ফলো-আপে রয়েছেন আইয়ার। তবে সূত্রের দাবি, খুব শিগগিরই দেশে ফিরতে পারেন শ্রেয়স। দেশে ফেরার পর তাঁকে কয়েক মাস সম্পূর্ণ বিশ্রাম ও রিহ্যাব নিতে হবে। ফলে ভারতের আগামী দুই ওয়ানডে সিরিজ তো বটেই, আইপিএলের (IPL 2026) আগেও তাঁর মাঠে ফেরার সম্ভাবনা খুব কম বলেই ধরে নেওয়া যায়।

উল্লেখ্য, চোট পাওয়ার আগে অস্ট্রেলিয়া সিরিজের দুই ম্যাচে ৭২ রান করেছিলেন আইয়ার। অ্যাডেলেডে দ্বিতীয় ওডিআইয়ে ৬১ রানের ইনিংস খেলেছিলেন তিনি। এদিকে এবছর ১১ ম্যাচে ১০ ইনিংসে তিনি ৪৯.৬০ গড় এবং ৮৯.৫৩ স্ট্রাইক রেট সহ করেছেন ৪৯৬ রান। এর মধ্যে রয়েছে ৫টি হাফ-সেঞ্চুরি এবং সর্বোচ্চ ৭৯ রান এসেছে তাঁর ব্যাট থেকে।